**[Kolme harjoitusta tutustumiseen ja nimien opetteluun](https://peda.net/mikkeli/mk/n%C3%A4ytt%C3%A4m%C3%B6taiteet/ht/khtjno%22%20%5Cl%20%22top) Jarmo Siltaoja**

**Tämä on Sannan hassu asento.** Kaikki istuvat ringissä tuoleilla. Opettaja sanoo (omalla nimellään) lauseen ”Tämä on Sannan hassu asento” ja sitten ottaa hupsuna pitämänsä asennon. Tämän jälkeen muut ensin toistavat lauseen ja sitten matkivat istumistapaa. Jokainen esittelee itsensä samalla tavalla.

Huomioita:

* Tämän nimien opetteluleikin etu on se, että se synnyttää nopeasti naurua.

Vaihtoehtoja**:**

* Kukin voi sanoa nimensä hiiren tai norsun äänellä.

 **Sanomalehdellä pätkyttely.** Vetäjä menee tuoliringin keskelle ja pyytää jotakuta sanomaan jonkun muun ryhmäläisen nimen. Sen, jonka nimi on sanottu, pitää ehtiä huikkaamaan seuraavan nimi, ennen kuin vetäjä onnistuu pätkäyttämään häntä sanomalehdellä polveen. Jos nimetty ei ehdi ketään sanomaan, hän joutuu vetäjän paikalle keskelle.

Pätkyttelyssä on myös toinen sääntö. Kun pääsee keskeltä pois, pitää ennen tuolille istahtamista sanoa seuraava nimi. Muuten joutuu takaisin keskelle. Ja nauru on taattu.

Huomioita:

* Pienten lasten suosikkileikki.
* Myöhemmin samaa leikkiä voi olla roolinimillä
* Voidaan yhdistää myös leikkiin, jossa mietitään kustakin lapsesta, mikä hän olisi eläimenä, automerkkinä, ammattina, valtiona jne. Kaikki saavat ehdottaa, jokainen itse saa ehdotuksista valita, mikä eläin hän on. (Tämä vaatii joskus kovasti huumorintajua.)

**Tervehtiminen eri ruumiinosilla.** Musiikki soi, kansa kävelee. Kun musiikki pysähtyy, leikkijät valitsevat läheltään jonkun, kättelevät ja kertovat nimensä. Joka kerta musiikin pysähtyessä vaihdetaan kaveria ja tervehtimistapaa: seuraavaksi kätellään vasemmalla kädellä, sitten esim. oikealla kyynärpäällä, vasemmalla polvella, otsalla, takapuolella ja lopuksi halaamalla.